FC Midtjylland kan meget snart præsentere den svenske målmand Johan Dahlin i klubben, erfarer den svenske avis Aftonbladet.

Den svenske målmand ønsker at vende hjem til Skandinavien for at spille fodbold, og derfor har det Superligaens tophold, FC Midtjylland, valgt at købe den svenske målmand fri af kontrakten i Tyrkiet.

Det menes, at FC Midtjylland smider omkring syv millioner kroner efter målmandens underskrift.

Dahlins agent, Hasan Cetinkaya, er dog noget varsom overfor pressen, da han nægter at kommentere konkrete rygter:

- Jeg vil ikke sige andet, end at vi forhandler med en række klubber. Det eneste, der står klart på nuværende tidspunkt er, at han kommer til at forlade Tyrkiet, og at han vil spille for en klub, der kæmper med om titler, lyder det fra agenten.

Den svenske avis Sportbladet mener samtidig at vide, at Dahlin, der har spillet fire landskampe for Sverige, præsenteres i FC Midtjylland mandag eller tirsdag.